राजे विकरमे खंचानची की हुक्क सुनाया, ए जिन्ना धन मंगदा इसगी करज दई देओ तै इस थूं कागद लिखई लेओ। वपारी पैसे लेई टुरी पेआ। चलदे चलदे संज घरोई पेई। करनी परमात्मा दी ओ अचन चेत इक्क तेलीए दे घर आई गेआ दुआ सलाम होई। रात रौहन्ना ऐ, रेई पो, डंड कमंउल छोड़ेअ बेई गै। गल्ल बात करन लगी पे। रात खरी पेई गई। तेली होर टुरी गै सौण। शाह गी पैसे नई सौण देन। कदें कोल्हू दिक्खै। तै कदें ढग्गें(बैलें) पासे पासै परत दे अध्दी रात चली गई। उदी नजर बौलदें पर पई। ओ इक्क दूए गी चट्टे दे हे तै कत्रें गल्लां करे दे हे। बपारी बड़ा सयाणा हा पसु तै पखियै दी भाषा गी जन्दा दा हा। इक्क ढग्गे दुए ढग्गे गी गलाया लै भई, पिशलै जनम मैं इस तेलिए कोला जिन्ना करज लेआ हा। अज्ज मुक्का कल मेरी इस कोल्हू कोला खलासी होई जाग। दुए गलाया नां भई तुगी बधाई। पर मेरे सिर अजें तोड़ी इसदा हजार रुपेआ ऐ। ए गल्ल सुनिऐं उन्न जानवरे ने लम्मी सू क सुट्‌टी। बपारी सुनिऐ घावरेआ, उसगी तरेली आई गई। पर ओ कन्न लाई उदी गल्ल बात सुनदा रेआ। दुए पुच्छेआ। मित्तरा तेरा शुटकारा कियां होऐ। उन्ने खाखेआ जे कदें कोई मिगी राजे बिकरमे दे कोल लेई जा ते उदे बौलदे ने इक्क हजारे दी शर्त लाइऐ मिगी दुआड़ै तां में उस शरत गी जित्तिऐ सुर्खरू होई जां।